SAL wil passasiers help ná stakingArgieffoto Die Suid-Afrikaanse Lugdiens (SAL) het Donderdag gesê sy passasiers kan ŉ nuwe vlugkaartjie sonder bykomende koste bespreek as hul vlug deur vandeesweek se staking van kajuitpersoneel geraak is. Tlali Tlali, SAL-woordvoerder, het Donderdag in ŉ verklaring gesê die lugdiens wil alle passasiers akkommodeer wat nie hul bestemmings kon bereik nie weens dié staking wat minstens 50 vlugte vertraag het. Nagenoeg 200 kajuitpersoneel het aan die staking deelgeneem en geëis dat hul internasionale kostoelaag van $130 (R1 710) na $170 (R2 236) verhoog word. Volgens die South African Cabin Crew Association (SACCA), wat die werkers verteenwoordig, is die toelaag die afgelope ses jaar nie aangepas nie SAL het gesê diegene wie se vlugte gekanselleer is, kan ŉ nuwe vlug bespreek deur die SAL-inbelsentrum, City Travel of Travel Agent. Die voorwaarde van dié bespreking is dat die kaartjie voor 2 Mei uitgereik word, en ŉ verandering van kajuit is ook nie moontlik nie. Suid-Afrikaanse kajuitpersoneel het Woensdag gesê hulle sal terugkeer werk toe nadat ŉ arbeidshofinterdik ŉ einde aan hul staking gebring het.